Unghiuri adiacente

Două unghiuri proprii care au vârful comun, o latură comună, iar celelalte două laturi sunt situate de o parte şi de alta a laturii comune se numesc unghiuri adiacente.

Unghiuri complementare

Două unghiuri care au suma măsurilor egală cu 90° se numesc unghiuri complementare. Fiecare dintre cele două unghiuri este complementul celuilalt unghi.

Proprietăţile unghiurilor complementare

1. Complementul unui unghi cu măsura egală cu x este un unghi de măsură 90° – x.

2. Dacă două unghiuri complementare sunt congruente, atunci măsura fiecăruia este egală cu 45°.

3. Unghiurile congruente au complemente congruente.

4. Unghiurile care au acelaşi complement sunt congruente.

Unghiuri suplementare

Două unghiuri care au suma măsurilor egală cu 180° se numesc unghiuri suplementare. Fiecare dintre cele două unghiuri este suplementul celuilalt unghi.

Proprietăţile unghiurilor suplementare

1. Suplementul unui unghi cu măsură egală cu x este un unghi de măsură 180° – x.

2. Dacă două unghiuri suplementare sunt congruente, fiecare este un unghi drept.

3. Unghiurile congruente au suplemente congruente.

4. Unghiurile care au acelaşi suplement sunt congruente.

5. Bisectoarele a două unghiuri adiacente suplementare formează un unghi drept.

Bisectoarea unui unghi propriu

Semidreapta cu originea în vârful unghiului, interioară unghiului, ce formează cu laturile acestuia două unghiuri congruente, se numeşte bisectoare.



